इस गर्मी किल्लत रोकने टंकियों को भरने का रखेंगे रिकाॅर्ड
राजधानी में इस गर्मी पानी की किल्लत रोकने के लिए लाइनमैनों पर खास नजर रहेगी। पानी की चोरी, वीआईपी इलाकों में डायवर्ट करने से लेकर फिल्टर प्लांट की अव्यवस्था पर नजर रहेगी। प्लांट से रोज कितना पानी छोड़ा जा रहा है और टंकियां कितनी भरी जा रही हैं, सभी की निगरानी होगी। इसके बावजूद शहर में कहीं भी पानी की कोई किल्लत या समस्या नजर आई तो निगम के खरीदे गए टैंकरों से पानी की सप्लाई की जाएगी।
गर्मी के दिनों में पानी की खपत लगभग दोगुनी हो जाती है। इसके बावजूद बड़ी मात्रा में पानी की अफरातफरी भी होती है। निगम कमिश्नर रजत बंसल ने भी बैठक में आशंका जताई है कि पानी की चोरी होती है। पानी का बड़ा खेल टंकियों से होता है। टंकियों की पूरी जिम्मेदारी लाइनमैनों पर होती है। निगम के पास 124 लाइनमैन हैं, जो पानी सप्लाई व्यवस्था देख रहे हैं। टंकियों का वाॅल्व खोलने से लेकर पाइप लाइन के आखिरी छोर तक पानी पहुंचाने की जिम्मेदारी इन्हीं की होती है। पानी की अफरातफरी यहीं से होती है। कुछ लाइनमैन खुद पानी की किल्लत के लिए सीधे जिम्मेदार होते हैं तो कुछ पार्षदों, अफसरों और प्रभावशाली लोगों के दबाव में इसमें शामिल हो जाते हैं। लोगों तक पानी पहुंचने का सीधा नियम यह है कि टंकी पूरी भरनी चाहिए और जितना पानी है वह पूरा वार्डों में सप्लाई हो। फिल्टर प्लांट से पानी टंकियों तक पहुंचता है लेकिन पूरा पानी वार्डों में नहीं छोड़ा जाता है। किल्लत इसी वजह से होती है। वार्डों में पूरा पानी न देकर टैंकरों के जरिए सप्लाई होती है। यही नहीं, पानी डायवर्ट करने का खेल भी जमकर होता है। कुछ प्रभावशाली पार्षद पानी का रुख अपने क्षेत्र में कर लेते हैं। इस वजह से अन्य वार्ड में पानी की किल्लत रहती है।
15 लाख लीटर पानी हो गया कम : मोतीबाग की चार टंकियों की जगह प्रेस क्लब के पीछे 51 लाख लीटर की बड़ी टंकी बनाई गई है। इससे दर्जनभर वार्डों के लिए लगभग 15 लाख लीटर पानी कम हो गया है। दरअसल, मोतीबाग की एक और दो नंबर टंकी तोड़ दी गई है। इन दोनों की क्षमता 16-16 यानी 32 लाख लीटर थी। तीन और चार नंबर टंकी की सप्लाई बंद कर दी गई है। इनकी क्षमता 25-25 लाख लीटर की है।
इन टंकियों से भरते हैं टैंकर
20 नई टंकियों के साथ शहर में कुल 30 टंकियां हैं। इसमें से सिर्फ चार टंकी से ही टैंकरों में पानी भरने की व्यवस्था है। खमतराई, भाठागांव, तिलकनगर, राजेंद्र नगर और डंगनिया टंकी से वार्डों में सप्लाई होने के अलावा टैंकरों से भी सप्लाई होती है। इन चार टंकियों पर खास नजर रहेगी। यहां से रोज कितने टैंकर पानी भरा जा रहा है और कितना शुल्क जमा हो रहा है, यह रिकाॅर्ड रखा जाएगा। इसकी माॅनिटरिंग होगी।
कवायद
hin_Deva hin_Deva hin_Deva hin_Deva hin_Deva hin_Deva hin_Deva